Meleagros
Meleagros er i græsk mytologi en af argonauterne, søn af kong Oineus i byen Kalydon i Aitolien. Som straf for manglende ofringer sendte Artemis engang et mægtigt vildsvin til egnen, og den unge Meleagros blev leder af den kalydoniske jagt. Efter jagten opstod en strid om dyrets skind, og Meleagros dræbte i vrede sin mors to brødre. Det fik hende til at forbande ham. Den ældste version heraf fortælles i Iliaden af Achilleus' lærer, Foinix.